ดุสิตธานีชี้ปีนี้เห็นผลกำไรแน่นอน
ดุสิตธานีเผยปีนี้เห็นผลดำเนินงานมีกำไร หลังขาดทุนตั้งแต่มีการปิดสนามบิน ชี้ปีนี้รายได้โต 10-15 % และเริ่มทยอยปรับราคาห้องพักเพิ่ม 10 %
13 ม.ค. 2554

ดุสิตธานีเผยปีนี้เห็นผลดำเนินงานมีกำไร หลังขาดทุนตั้งแต่มีการปิดสนามบิน ชี้ปีนี้รายได้โต 10-15 % และเริ่มทยอยปรับราคาห้องพักเพิ่ม 10 %
นายชนินทธ์ โทณวณิก ประธานเจ้าหน้าที่บริหาร บริษัท ดุสิตธานี (DTC) เปิดเผยว่า ปี 2554 จะเห็นผลดำเนินงานกลับมามีกำไรสุทธิได้หลังบริษัทขาดทุนมาตลอดตั้งแต่มีการปิดสนามบินสุวรรณภูมิ และต่อเนื่องกับปีที่แล้วมีเหตุการณ์การชุมนุมการเมืองนานหลายเดือน
ทั้งนี้ คาดว่า รายได้ปีนี้จะเติบโตขึ้น 10-15 % จากปี 2553 ที่ประเมินไว้กว่า 3,000 ล้านบาท เนื่องจากการท่องเที่ยวเริ่มฟื้นตัวในช่วงไฮซีซั่นที่ผ่านมาโดยเฉพาะในจังหวัดท่องเที่ยวอย่างภูเก็ต เชียงใหม่ ทำให้คาดว่าปีนี้อัตราการเข้าพักจะเพิ่มขึ้นมาระดับ 70 % จากปีก่อนที่ 50 %  
นอกจากนี้ บริษัทจะเริ่มทยอยปรับราคาห้องพักเพิ่มขึ้น 10 % ตามจังหวัดขนาดใหญ่ที่มีการท่องเที่ยวคึกคัก หลังจากโรงแรมอื่นได้ทยอยขึ้นราคามาก่อนหน้านี้แล้ว แต่อย่างไรก็ตาม ราคาห้องพักที่ปรับขึ้นจะกลับมาเท่ากับช่วงที่ก่อนเกิดเหตุการณ์การเมืองตลอด 3 ปีที่ผ่านมา แต่ก็ถือว่าราคายังต่ำกว่าประเทศโรงแรม 5 ดาวประเทศเพื่อนบ้านอย่าง ฮ่องกง สิงคโปร์ ลาว 100-200 % ที่ตลอด 3 ปีมีการปรับขึ้นอย่างต่อเนื่อง
นายชนินทธ์ กล่าวว่า บริษัทตั้งเป้าว่าภายใน 2-3 ปีนี้จะปรับสัดส่วนรายได้ในประเทศและต่างประเทศให้เท่ากันที่ 50 % จากปัจจุบันรายได้ในประเทศ 75 % และต่างประเทศ 25 % อีกทั้งพร้อมกระจายความเสี่ยงลงทุนในธุรกิจที่เกี่ยวเนื่องกับธุรกิจโรงแรมคือ งานด้านบริการให้เช่าเรสซิเดนท์ทั้งในประเทศและต่างประเทศ รวมทั้งการซื้อกิจการโรงแรมในประเทศยุโรปซึ่งมีสินทรัพย์ราคาถูกหลังประสบวิกฤต